Na temelju članka 31. Statuta Općine Legrad („Službeni glasnik Koprivničko – križevačke županije“ broj 5/13, 2/18, 19/18, 2/20, 2/21. i 13/21), Općinsko vijeće Općine Legrad na 25. sjednici održanoj 16. prosinca 2022., donijelo je

**PRAVILNIK**

**o načinu otkupa dodatnog zemljišta za proširenje okućnica na Šoderici**

**Članak 1.**

 Ovim Pravilnikom uređuje se način otkupa dodatnog građevinskog zemljišta na Šoderici, van postojećih privatnih parcela i okućnica, a koje je u vlasništvu Općine Legrad. Pravilnikom će se propisati način iskaza interesa i uvjeti parcelacije, procjene i prodaje zemljišta.

 Dodatnim zemljištem smatra se zemljište u građevinskoj zoni koje se nalazi uz postojeće privatne parcele, u vlasništvu je Općine Legrad, a Općini Legrad nije potrebno za provođenje strateških projekata, izgradnju komunalne infrastrukture, niti je isto neotuđivo javno dobro.

 Dodatno zemljište ne može imati veću površinu od 130 m², osim u iznimnim slučajevima kada bi se remetila funkcijska cjelina dodatnog zemljišta i zemljišta koje ostaje u vlasništvu Općine Legrad.

**Članak 2.**

 Javnim pozivom pozvat će se svi zainteresirani vlasnici parcela na Šoderici da iskažu interes za otkup dodatnog zemljišta uz svoje postojeće parcele i okućnice.

 Interes se iskazuje na propisanom obrascu, koji je prilog javnog poziva. Uz obrasce dostavlja se vlasnički list zemljišta uz kojeg se kupuje dodatno zemljište, te osobna iskaznica vlasnika zemljišta.

 Interes mogu iskazati samo osobe, vlasnici zemljišta, koje graniče sa zemljištem za koje se iskazuje interes.

 Javni poziv raspisuje općinski načelnik i traje 30 dana, a provodi ga Jedinstveni upravni odjel.

**Članak 3.**

 Nakon provođenja javnog poziva za iskaz interesa, s osobama koje su iskazale interes sklopit će se predugovor o parcelaciji zemljišta u svrhu otkupa dodatnog zemljišta za proširenje okućnica.

 Prednost pri sklapanju ugovora imaju osobe čije čestice tvore logičku i funkcionalnu cjelinu. Logička cjelina podrazumijeva da se zemljište za koje je iskazan interes nalazi s prednje ili stražnje strane parcele koja je u vlasništvu osobe koja je iskazala interes, te služi za ulaz ili izlaz na potonju. Funkcionalna cjelina podrazumijeva da će čestica koja će nastati iz parcelacije s česticom koja je u vlasništvu osobe koja je iskazala interes stvoriti pravilni oblik.

 Osobe s kojima će se sklopiti predugovor dužne su platiti troškove parcelacije, a isti će se kasnije uračunati u kupoprodajnu cijenu zemljišta.

 Osobe s kojima se neće sklopiti predugovor imaju pravo na žalbu Općinskom vijeću, koje većinom glasova prisutnih vijećnika odlučuje o žalbi. Žalba se podnosi u roku od 8 dana od zaprimanja obavijesti. Rješenje o žalbi je konačno, te na nju nije moguće podnijeti prigovor.

**Članak 4.**

 Nakon sklapanja predugovora Općina Legrad raspisuje zajedničku javnu nabavu za obavljanje poslova parcelacije i procjene zemljišta, te provodi sve radnje za parcelaciju i procjenu čestica.

 Za poslove provođenja zajedničke javne nabave zadužuje se općinski načelnik i Jedinstveni upravni odjel.

**Članak 5.**

 Nakon provođenja procesa parcelacije i procjene Općinsko vijeće raspisuje Javni natječaj za prodaju dodatnog zemljišta za proširenje okućnica na Šoderici.

 Javni natječaj obavezno sadrži:

* broj i katastarsku općinu katastarske čestice koja se prodaje
* početnu cijenu čestice,
* troškove procjene,
* ukupnu početnu cijenu čestice i procjene,
* način prijave,
* način uplate i visina jamčevine,
* način odabira najpovoljnije ponude,
* potrebnu dokumentaciju koja se prilaže uz natječaj,
* ostale činjenice sukladno pozitivnim zakonskim propisima.

 Javni natječaj traje 30 dana od dana raspisivanja i objavljuje se na internet stranici Općine Legrad [www.opcinalegrad.hr](http://www.opcinalegrad.hr). U natječaju mogu sudjelovati samo osobe koje imaju u vlasništvu zemljište koje graniči sa zemljištem koje se prodaje.

**Članak 6.**

 Općinsko vijeće imenuje Povjerenstvo za otvaranje ponuda i to:

* 3 (tri) člana iz redova Općinskog vijeća,
* 2 (dva) člana iz Jedinstvenog upravnog odjela.

**Članak 7.**

Najpovoljnijim ponuditeljem smatrat će se osoba koja ponudi najveću cijenu. Odbacit će se ponuda kao nerealna, koja je 2 i više puta veća od početne cijene utvrđene natječajem.

 Ukoliko najpovoljniji ponuditelj nije osoba s kojom je sklopljen predugovor, ista može prihvatiti najviše ponuđenu cijenu, te time postaje najpovoljniji ponuditelj.

 Povjerenstvo iz članka 6. ovog Pravilnika utvrđuje prijedlog najpovoljnijih ponuditelja, te šalje na odlučivanje Općinskom vijeću.

**Članak 8.**

Općinsko vijeće većinom glasova prisutnih vijećnika donosi Odluku o odabiru najpovoljnije ponude.

 S najpovoljnijim ponuditeljem općinski načelnik sklopit će Kupoprodajni ugovor u roku od 30 dana od zaprimanja obavijesti o prihvaćanju ponude.

 Najpovoljniji ponuditelj dužan je platiti razliku u cijeni jamčevine i ukupne kupoprodajne cijene, te troškove sklapanja i ovjere Ugovora, te poreze. U slučaju da izabrani ponuditelj ne plati razliku kupoprodajne cijene i ne sklopi Ugovor u propisanom roku, smatrat će se da je odustao od ponude, te nema pravo na povrat jamčevine ni ostalih troškova prijave na javni natječaj.

 U slučaju odustanka najpovoljnijeg ponuditelja, sklopit će se ugovor sa sljedećim najpovoljnijim ponuditeljem.

**Članak 9.**

 Ovaj Pravilnik objavit će se u „Službenom glasniku Koprivničko-križevačke županije,“ a stupa na snagu osmog dana od objave.

**OPĆINSKO VIJEĆE OPĆINE LEGRAD**

**KLASA: 944-03/22-01/08**

**URBROJ: 2137-10-01-22-1**

**Legrad, 16. prosinca 2022.**

**PREDSJEDNIK:**

 **Alen Dedi, v.r.**